**CONDICIÓ DE MITJÀ PROPI DE PODERS ADJUDICADORS**

Considerant allò previst a l'article 32 de la Llei 9/2017, de 8 de novembre, de Contractes del Sector Públic, per la qual es traslladen a l'ordenament jurídic espanyol les Directives del Parlament Europeu i del Consell 2014/23/UE i 2014/24/UE, de 26 de febrer de 2014, el **Consorci Institut d’Estudis Regionals i Metropolitans de Barcelona (IERMB)**, d’acord amb el que determina l’article 14.4 dels seus Estatus, **ostenta la condició de mitjà propi** de l'Àrea Metropolitana de Barcelona, la Universitat Autònoma de Barcelona, l'Ajuntament de Barcelona, la Cambra Oficial de Comerç, Indústria i Navegació de Barcelona, la Universitat de Barcelona i la Universitat Politècnica de Catalunya, **per a la realització d'aquelles activitats que es corresponguin amb el seu objecte que li siguin encomanades per les Administracions Públiques, les Universitats i les entitats** esmentades, com a **membres del consorci**, i sempre que es mantinguin les condicions previstes a l'article de la referida norma legal. Les relacions del Consorci amb les entitats de les quals és mitjà propi instrumental es fonamenten en els principis d'assistència i col·laboració mútua, transparència informativa i lleialtat institucional.

**Sectors d’activitat compresos en l’objecte social de l’IERMB i en els quals pot executar les prestacions objecte d’encàrrec de gestió com a mitjà propi:**

Les activitats de l’IERMB es desenvolupen en els terrenys de la recerca, la formació i la difusió.

***Recerca***

**L’IERMB té com a objectiu principal desenvolupar activitats de recerca vinculades a les dinàmiques socials, ambientals, econòmiques i territorials de l’àrea metropolitana de Barcelona**, així com a la interacció d’aquestes amb el conjunt de la regió metropolitana, de Catalunya i de l’àmbit europeu. La recerca de l’IERMB s’orienta també a donar suport a les polítiques i estratègies de desenvolupament de la metròpoli, per tal d’avançar cap a un model inclusiu, sostenible, innovador i amb prosperitat compartida. Una metròpoli policèntrica i resilient, amb cohesió social i urbana. **Les principals línies de recerca de l’IERMB s’articulen al voltant dels següents àmbits**:

* Cohesió social i urbana
* Dinàmiques i polítiques d’habitatge
* Convivència i seguretat urbana
* Economia regional i urbana
* Dinàmiques i polítiques de mobilitat
* Ecologia i territori
* Desenvolupament urbà sostenible
* Governança i polítiques públiques

**L’IERMB desenvolupa també el Sistema d’Indicadors Metropolitans de Barcelona (SIMBA)** com a plataforma integral d’indicadors vinculats a tots els àmbits de recerca, i la Base Cartogràfica d’Equipaments de l’àrea metropolitana de Barcelona.

La recerca de l’IERMB s’articula a partir de tres components. A) Els **Sistemes d’Informació Metropolitana** (enquestes sobre el conjunt d’àmbits temàtics) per tal de dotar l’àmbit metropolità d’una infraestructura sòlida i actualitzada de coneixement de base. B) Els estudis de **Recerca Aplicada**, per tal de donar resposta a les necessitats concretes de suport als governs municipals i metropolità en el desplegament de les seves polítiques i plans d’acció. C) Els projectes de **Recerca Bàsica**, per tal de participar en la producció de coneixement avançat en l’àmbit acadèmic i universitari.

L’IERMB desenvolupa la seva recerca a partir d’un fort compromís amb l’entorn metropolità i incorpora, alhora, una dimensió global. En aquest sentit, l’Institut forma part de múltiples **Xarxes Internacionals**de recerca i intercanvi de coneixements amb altre espais de recerca i institucions urbanes d’Europa, Amèrica del Nord i Amèrica Llatina.

***Formació***

L’IERMB i la Universitat Autònoma de Barcelona ofereixen el **Màster Metròpoli en Estudis Urbans i Metropolitans**, com a títol propi de la UAB. El màster, de 60 crèdits, s’estructura en dos itineraris: el d’anàlisi de les dinàmiques metropolitanes, orientat a la formació de trajectòries acadèmiques; el de governança de les polítiques metropolitanes, orientat a la formació de trajectòries professionals. L’IERMB, conjuntament amb l’IGOP (UAB), ofereixen el curs **Ciudades en crisis y nuevas políticas urbanas**, a través de la plataforma en línia MOOCS (Massive Open On-line Course).

***Difusió***

L’IERMB està compromès amb la difusíó dels processos i els resultats de la recerca. La difusió s’articula per mitjà de: a) les publicacions estables de l’Institut (revista Papers, Anuari Metropolità, AMB en Xifres, Butlletí elèctronic); b) els espais i eines de debat (Espai Metròpoli, Quaderns de l’Espai Metròpoli, Working Papers de l’IERMB); c) el servei de documentació (centre de documentació, butlletins del centre de documentació i repositori de recursos digitals).

**Gerència IERMB 3/12/2018**